|  |  |
| --- | --- |
|  | КЛИНИЧКИ ЦЕНТАР ВОЈВОДИНЕ**KLINIČKI CENTAR VOJVODIN**E21000 Нови Сад, Хајдук Вељкова 1telefon: +381 21/484 3 484[www.kcv.rs](http://www.kcv.rs), e-mail: uprava@kcv.rs |

**ПИТАЊЕ 1.:**

Poštovani,

kao potencijalni ponuđač, molimo Vas da nam odgovorite na sledeće pitanje:

- zašto je u konkursnoj dokumentaciji nastala izmena u delu dodatnih uslova, na strani 10, stavka 7.? Prvobitnom dokumentacijom se tražilo da sredstvo pod rednim brojem 71. bude upisano u listu biocida, a sada se traži da još jedno sredstvo bude upisano u listu biocida?? Koji su to objektivni razlozi zbog kojih se Naručilac opredelio da promeni ovaj uslov, iako rešenjem br.4-00-1074/2016 Republičke komisije za zaštitu prava u postupcima javnih nabavki, a po podnetom zahtevu za zaštitu prava od strane Cartiere 2011 iz Veternika, nije naloženo da se ovaj uslov izmeni??

**ПИТАЊЕ 2.:**

**ПРЕДМЕТ:**Захтев за продужење рока за достављање понуда, због**у**очених недостатака и неправилности у Конкурсној документацији и Обавештењу о продужењу рока за достављање понуда.

 Сагласно члану 63. став 2. Закона о јавним набавкама ("Сл. гласник РС", бр. 124/2012, 14/2015 и 68/2015) као заинтересовано лице у предметном поступку јавне набавке, у Законом предвиђеном року, као наручиоцу вам указујемо на уочене недостатке и неправилности у Конкурсној документацији и Обавештењу о продужењу рока за достављање понуда, које могу утицати на законитост спровођења поступка јавне набавке, из следећих разлога:

Дана 7.11.2016.године у 14 часова и 18 минута сте на порталу Јавних набавки објавили Измену конкурсне документације предметног поступка набавке, и након тога Обавештење о продужењу рока за достављање понуда у предметном поступку јавне набавке. Као нови рок за достављање понуда одредили сте дан 17.11.2016. године до 08,00 часова.

Као разлог за продужење рока, навели сте измене конкурсне документације на основу Решења Републичке комисије за заштиту права у поступцима јавних набавки бр. 4-00-1074/2016 од 3.10.2016.године, које сте примили 19.10.2016.године.

Даном објављивања измењене конкурсне документације, фактички смо обавештени да се поступак јавне набавке средстава за хигијену, за потребе Клиничког центра Војводине, наставља. До тог дана, као заинтересовани понуђач, нисмо имали никаквих информација да је Републичка комисија за заштиту права у поступцима јавних набавки донела Решење бр. 4-00-1074/2016 од 3.10.2016.године (које сте примили 19.10.2016.године) и да ће поступак јавне набавке бити настављен. Предметно Решење Републичке комисије за заштиту права у поступцима јавних набавки, није објављено на њиховој званичној интернет страници.

Измену документације сте извршили и у делу који није био оспораван Захтевом за заштиту права, нити је Републичка комисија за заштиту права, својим Решењем бр. 4-00-1074/2016 од 3.10.2016.године, предметну документацију у том делу коментарисала, нити оспоравала. На тај начин сте суштински изменили документацију, посебно у делу додатних услова, став 7. за добра из ставки 68. и 71., чиме сте наметнули нове захтеве пред нас као понуђаче, што захтева доста додатног времена како би припремили прихватљиву понуду.

Сагласно претходно наведеном, предметним изменама документације, спецификације добара из ставке под бројем 13, као и ставке од бр.67 до бр.72, сте у потпуности изменили у односу на првобитно захтеване пре поднетог Захтева за заштиту права,  тако да се иста могу сматрати новим добрима, која као таква представљају нови предмет набавке и такође захтева додатно време за припремање понуде.

Због протока времена од датума расписивања набавке (20.06.2016.године), не нашом кривицом, истекла је важност одређене документације коју сте захтевали као доказе, а којима доказујемо испуњеност услова за учешће у овој јавној набавци. Поновно прибављање документације захтева додатни рок, а који се не уклапа у онај који сте ви одредили као крајњи рок за достављање понуда.

Из наведених разлога, сматрамо да рок за достављање понуда одређен као 17.11.2016. године до 08,00 часова, не представља рок примерен времену потребном за припрему прихватљиве понуде, што је супротно члану 94. став 1. Закона о јавним набавкама.

Одређивањем непримереног рока за достављање понуда, поступили сте супротно налогу из Решења Републичке комисије за заштиту права у поступцима јавних набавки бр. 4-00-1074/2016 од 3.10.2016.године, где се на страни 10.  наводи, да сте дужни да измене објавите и примерено продужите рок за предају понуда, на који начин омогућавате понуђачима подношење прихватљивих понуда.

На основу наведеног, захтевамо да додатно продужите рок за достављање понуда за најмање 20 дана, који би представљао рок примерен времену потребном за припрему прихватљиве понуде и чиме би испоштовали одредбе претходно поменутог члана Закона о јавним набавкама.

У супротном, бићемо принуђени да сагласно члану 149. став 3. Закона о јавним набавкама, поштовање одредби Закона о јавним набавкама и заштите својих права  као понуђача, остваримо, подношењем Захтева за заштиту права.

**ОДГОВОР НА ПИТАЊЕ 1.:**

Ставке под редним бројем 68. – ''Концентровано средство за избељивање текстила на бази кисеоникa без присуства хлора'' и р.бр.71. – ''Течно средство за скидање тврдокорних флека и дезинфекцију'', из поглавља 12. Образац понуде конкурсне документације бр.***160-16-О - Набавка средстава за хигијену, за потребе Клиничког центра Војводине*** су једина два дезинфекциона средства са списка свих предметних добара овог поступка јавне набавке те је наручилац, искључиво на основу налога Републичке комисије за заштиту права у поступцима јавних набавки да се изврши измена у делу описа техничких карактеристика ставки под р.бр. 68. и 70., извршио потребне измене и дао општи опис средства који објективно повлачи потребу за захтевом да поменута ставка под р.бр. 68. треба да буде уписана у листу биоцида.

**ОДГОВОР НА ПИТАЊЕ 2.:**

Нетачни су наводи потенцијалног понуђача да је наручилац извршио измене у делу који није био оспорен захтевом за заштиту права у поступцима јавних набавки, као и да предметне друге измене конкурсне документације нису наложене од стране Републичке комисије за заштиту права у поступцима јавних набавки.

Ставке под редним бројем 13., 67.-72. нису ни у ком случају у потпуности измењене у односу на првобитно захтеване већ су суштински идентичне основним захтевима за сврху и намену у коју се користе а само и једино су избачене конкретне, детаљне техничке карактеристике како би се проширила конкуренција на основу налога Републичке комисије која је наложила наручиоцу да „ставке дефинише у складу са својим објективним потребама, притом водећи рачуна да обезбеди конкуренцију, те да омогући понуђачима да понуде добра која на суштински једнак начин испуњавају спецификације које су захтеване на начин који ће наручиоцу омогућити да на законит начин у фази стручне оцене врши оцену одговарајућости односно прихватљивости понуда понуђача“.

Из свега претходно наведеног, а искључиво на основу оправдане и објективне потребе наручиоца за предметним добрима као и хитности из разлога што је предметни поступак набавке дуго времена био пред Републичком комисијом за заштиту права у поступцима јавних набавки, наручилац оправдано тврди да је прописао сасвим примерен рок за продужење рока за подношење понуда који је у потпуности у складу за одредбама закона који уређује предметну област.

Узимајући у обзир да су сви потенцијално заинтересовани понуђачи обавештени о намери наручиоца да спроведе предметни поступак јавне набавке још од дана када је објављен први позив за подношење понуда, тј. од 20.06.2016.године, никако не стоји тврдња потенцијалног понуђача да је 'истекла важност одређене документације' и да је потребно додатно продужити рок за доставу понуда, већ је исти морао са дужном пажњом да проверава рокове и да обнавља своју документацију у циљу сачињавања прихватљивих понуда у поступцима јавних набавки у којима је заинтересован да учествује.

С поштовањем,

Комисија за јавну набавку 160-16-О